Un membru CNA s-a autosesizat după declarațiile lui Liviu Dragnea de la Antena 3: ”Afirmațiile amintesc de 1990, când FSN a scos în stradă muncitorii de la IMGB pentru a face ordine”

Dorina Rusu, membru CNA, s-a autosesizat în legătură cu declarațiile făcute duminică seară de Liviu Dragnea la Antena 3. !Pe tot parcursul emisiunii, Liviu Dragnea a făcut afirmații grave, pentru care nu a adus niciun fel de dovezi, iar moderatorul emisiunii nu a intervenit în niciun fel pentru a echilibra situația”, arată Dorina Rusu într-un comunicat de presă.

”Președintele Partidului Social Democrat și al Camerei Deputaților a amenințat procurorii și pe președintele țării, a declarat ca UE și NATO ”au finanțat statul paralel”, a făcut afirmații mincinoase la adresa unor ONG-uri și a lăsat să se înțeleagă că, dacă lucrurile în justiție nu vor merge așa cum vrea PSD, vor veni la București și mai mulți manifestanți, care vor rămâne cât va fi nevoie. Afirmațiile liderului PSD amintesc de anul 1990, când FSN a scos în stradă muncitorii de la IMGB pentru a face ordine, iar minerii au fost chemați la București pentru a curăța Piața Universității de elementele turbulente și pentru a devasta sediile celor “vânduți străinilor” (partidele de opoziție și ziarele care scriau împotriva FSN). Nici de această dată moderatorul emisiunii nu a intervenit. Un lider politic răspunde în fața alegătorilor pentru declarațiile sale, dar un jurnalist este obligat să respecte legislația audiovizualului”, mai scrie Dorina Rusu.

Reamintim că liderul PSD a avut duminică o ieșire violentă la Antena 3, amenințând ziariști, ONG-uri și pe procurorii DIICOT care cercetează plângerea penală împotriva premierului Dăncilă.